แฮปปี นิว เยียร์ (ภาพยนตร์)

***แฮปปี นิว เยียร์*** (; ; บางครั้งมักย่อว่า ***HNY***) เป็นภาพยนตร์แอ็คชั่นสุขนาฏกรรมแนวปล้นภาษาฮินดีของอินเดียปี ค.ศ. 2014 กำกับโดย ฟะราห์ ข่าน และอำนวยการสร้างโดย เคารี ข่าน ภายใต้บริษัท 	
เรด ชิลลี่ส์ เอ็นเตอร์เทนเมนต์ ภาพยนตร์เรื่องนี้มีนักแสดงนำมากมาย อาทิ ทีปิกา ปาทุโกณ, ชาห์รุข ข่าน, อภิเษก บัจจัน, โสนู สูท, โบมัน อิรานี, วิวาน ชาห์ และ แจ็กกี ชรอฟฟ์ ภาพยนตร์เรื่องนี้เดิมวางแผนสร้างในปี ค.ศ. 2005 แต่ถูกระงับไปโดยไม่ทราบสาเหตุ และ	ฟะราห์ ข่าน ก็ได้สร้างภาพยนตร์เรื่อง *[[โอม ศานติ โอม]]* (2007) และ *ตีส มาร ข่าน* (Tees Maar Khan - ค.ศ. 2010) ภาพยนตร์เรื่องนี้จัดจำหน่ายทั่วโลกโดย ยัศ ราช ฟิล์มส์ ในภาพยนตร์เรื่องนี้ ชาร์ลีได้รวบรวมทีมที่ไม่ได้เป็นนักเต้นมาแต่เดิมเพื่อเข้าร่วมการแข่งขันเต้นที่โรงแรมแห่งหนึ่งในดูไบโดยมีภารกิจหลักคือการปล้นชิงเพชร

ภาพยนตร์เรื่องนี้สร้างด้วยงบประมาณรวม 140 ล้านรูปี (22.94 ล้านดอลลาร์สหรัฐ) และเป็นการร่วมงานครั้งที่สามของทั้งนักแสดง ผู้อำนวยการสร้าง และผู้กำกับ ก่อนหน้านี้พวกเขาเคยร่วมงานกันในภาพยนตร์เรื่อง *ไมน์ ฮูน นา* (Main Hoon Na - ค.ศ. 2004) และ *โอม ศานติ โอม* (ค.ศ. 2007) ซึ่งเรื่องหลังนี้ ทีปิกา ปาทุโกณ รับบทนางเอกเป็นครั้งแรกด้วย

*แฮปปี นิว เยียร์* เข้าฉายในเทศกาลทีปาวลีปี ค.ศ. 2014 ที่ดูไบและอินเดีย โดยมีเวอร์ชันพากย์ภาษาทมิฬและเตลูกูตามมา ภาพยนตร์เรื่องนี้เข้าฉายประมาณ 4,200 โรงภาพยนตร์ในภาษาฮินดี และ 800 โรงภาพยนตร์ในภาษาทมิฬและเตลูกู และเข้าฉายในวันคริสต์มาสปี ค.ศ. 2015 ที่ฝรั่งเศสและสหราชอาณาจักร โดยมีเวอร์ชันพากย์ภาษาฝรั่งเศส อังกฤษ และอาหรับ ซึ่งเป็นการเข้าฉายภาพยนตร์ที่ใหญ่ที่สุดในอินเดีย ภาพยนตร์เรื่องนี้ได้รับการวิจารณ์ที่หลากหลายจากนักวิจารณ์ โดยได้รับคำชมในด้านการแสดง เพลงประกอบ อารมณ์ขัน การถ่ายทำ การออกแบบงานสร้าง และเทคนิคพิเศษ แต่ถูกวิจารณ์ในด้านบทภาพยนตร์ ความยาว และจังหวะของเรื่อง ภาพยนตร์เรื่องนี้ทำรายได้ 44.97 ล้านรูปี (7.37 ล้านดอลลาร์สหรัฐ) ในอินเดียในวันเปิดตัว ซึ่งเป็นสถิติรายได้เปิดตัวในประเทศสูงสุดสำหรับภาพยนตร์อินเดียในขณะนั้น และทำรายได้รวมทั่วโลก 342 ล้านรูปี (56.04 ล้านดอลลาร์สหรัฐ)

ในงานประกาศรางวัลฟิล์มแฟร์ครั้งที่ 60 *แฮปปี นิว เยียร์* ได้รับการเสนอชื่อเข้าชิง 2 สาขา ได้แก่ นักแสดงสมทบชายยอดเยี่ยม (อภิเษก) และนักร้องหญิงยอดเยี่ยม (เศรยา โฆษาล  จากเพลง "มันวา ลาเก") นอกจากนี้ สถาบันศิลปะและวิทยาศาสตร์ภาพยนตร์ยังเก็บรักษาบทภาพยนตร์เรื่องนี้ไว้ในคลังข้อมูลของตนด้วย

## เนื้อเรื่อง
ชาร์ลี เป็นนักมวยใต้ดินผู้ใช้เวลาแปดปีเพื่อวางแผนแก้แค้นจรัณ โครวัร พ่อค้าขายเพชร ซึ่งมีส่วนที่ทำให้มโนหัร พ่อของเขา ถูกตัดสินจำคุกในข้อหาลักทรัพย์ โดยจรัณทำไปเพื่อหวังเงินประกัน ชาร์ลีดึงจัค มือระเบิดหูตึง, แทมมี นักทดสอบตู้เซฟ, โรหัน หลานของจักและแฮกเกอร์มือดี  และนันดู ผู้มีหน้าตาคล้ายกับวิกกี ลูกชายของจรัณ โดยจัคและแทมมีนั่นรู้จักคุ้นเคยกับชาร์ลีอยู่แล้ว ขณะที่นันดูก็หาเงินมาเพื่อรักษาแม่ ทั้งหมดตั้งทีมโดยบังหน้าว่าเป็นทีมนักเต้น โดยหวังจะแฝงตัวในงานแข่งขันเต้นชิงแชมป์โลกในโรงแรมแอตแลนติสซึ่งเก็บตู้เซฟเก็บเพชรไว้ชื่อชาลีมาร์ โดยมีสัญญาที่จะขายเพชรให้กับคู่ค้า

หลังจากชาร์ลีเปิดเผยเรื่องราวของเขาให้กับนันดู ด้วยความประทับใจในแผนการ นันดูจึงพาโมหินี เพื่อนสาวนักเต้นมาสอนเต้นให้กับพวกเขา ชาร์ลีเริ่มต้นการแข่งด้วยการแบล็กเมลกรรมการด้วยวีดีโอที่พวกเขาลักลอบเป็นชู้กันเพื่อให้เขาได้เข้ารอบออดิชัน หลังจากนั้นจึงได้เข้าแข่งขันและชนะด้วยการให้โรหันแฮกผลโหวตและทำให้พวกเขาเป็นตัวแทนทีมอินเดียเข้าแข่งขันเต้นชิงแชมป์ที่ดูไบ แต่ด้วยความที่พวกเขาเต้นค่อนข้างแย่ ทำให้ในตอนแรกผู้คนพากันไม่ยอมรับพวกเขา ชาร์ลีกับจรัณพบกันในงานเลี้ยงต้อนรับและจรัณได้กล่าวดูถูกทีมอินเดีย ระหว่างการฝึกซ้อม ชาร์ลีได้ช่วยเหลือนักเต้นเด็กในทีมเกาหลีและได้ต่อสู้กับหัวหน้าทีมเกาหลีซึงทั้งคู่เกือบจะตกจากตึกแต่ก็รอดมาได้

จรัณตัดสินใจนำเอาทีมอินเดียและทีมเกาหลีเข้าแข่งด้วยกัน แต่ระหว่างการแข่งขัน ชาร์ลีได้เข้าช่วยเหลือนักเต้นเด็กอีกครั้งและทำให้คนดูประทับใจในตัวเขา หลังจากนั้นพวกเขาจึงเริ่มแผนการแต่ก็ล้มเหลวเมื่อรู้ว่าเพชรจะเก็บไว้ในวันสิ้นปีแทนวันคริสต์มาส ชาร์ลีซึ่งคาดการณ์ไว้แต่เดิมว่าจะให้ทีมของเขาถูกคัดออกหลังจากขโมยเพชรได้ ก็ปรากฎว่าพวกเขาได้เข้ารอบชิงชนะเลิศเป็นกรณีพิเศษเนื่องจากการช่วยเหลือนักเต้นเด็กของชาร์ลี ขณะเดียวกัน โมหินีก็ล่วงรู้แผนการปล้นเพชรของชาร์ลี ทำให้เธอเสียใจ ชาร์ลีอธิบายว่าเขาทำไปเพื่อต้องการแก้แค้นให้กับพ่อของเขา พร้อมทั้งเปิดเผยว่าพ่อของเขาเสียชีวิตแล้วจากการทำอัตวินิบาตกรรมในเรือนจำภายหลังจากการพยายามขออภัยโทษแต่ทนายของเขาถูกจรัณติดสินบนจนทำให้เขาออกไปไม่ได้

ภายหลังจากการวางแผนขโมยเพชร ชาร์ลีกับเพื่อนได้พยายามหนีไป แต่โมหินีไม่คิดจะหนีไปโดยเธอกล่าวว่าเธอจะทำเพื่อชาติ ทำให้คนในกลุ่มทะเลาะกันในตอนแรก ขณะเดียวกันกับที่จรัณล่วงรู้ว่ามีการขโมยเพชรเกิดขึ้น และเชื่อว่าทีมอินเดียเป็นผู้ขโมย แต่การปรากฎตัวรอบชิงชนะเลิศของทีมอินเดียทำให้จรัณล้มเหลวในการกล่าวหาพวกเขา และตัวเขาถูกจำคุกในข้อหาลักทรัพย์เนื่องจากคู่ค้าของเขาเชื่อว่าเขาพยายามขโมยเพชรของตัวเอง และทีมอินเดียเป็นฝ่ายชนะการแข่งขัน โดยท้ายที่สุดชาร์ลีได้เปิดเผยว่าเขาคือลูกชายของมโนหัรและมอบมีดโกนที่พ่อของเขากระทำอัตนิบาตกรรมให้กับจรัณซึ่งถูกพิพากษาจำคุกในท้ายที่สุด

ชาร์ลีนำถ้วยรางวัลกลับไป โดยเขาได้พกแก้วน้ำใส่น้ำสีฟ้าไปตรวจตราในสนามบินซึ่งตามแผนการเดิมได้ซ่อนเพชรไว้ แต่เจ้าหน้าที่ตรวจคนเข้าเมืองได้ทิ้งแก้วน้ำซึ่งทำให้ทีมอินเดียตกใจในตอนแรก ก่อนที่ชาร์ลีเผยว่าเขาได้ใส่เพชรทั้งหมดไว้ในถ้วยรางวัลแล้ว เรื่องราวจบลงด้วยความสำเร็จของทีมทั้งหมด และชาร์ลีขอโมหินีแต่งงานด้วยแหวนที่ทำจากเพชรเม็ดหนึ่งในงานเปิดโรงเรียนสอนเต้นของเธอ

## นักแสดง

### รับเชิญ

## อ้างอิง

## แหล่งข้อมูลอื่น
* 
* 
* 

หมวดหมู่:ภาพยนตร์อินเดีย
หมวดหมู่:ภาพยนตร์ภาษาฮินดี
หมวดหมู่:ภาพยนตร์โลดโผนตลก
หมวดหมู่:ภาพยนตร์เกี่ยวกับการปล้น
หมวดหมู่:ภาพยนตร์อินเดียที่ออกฉายในปี พ.ศ. 2557